|  |
| --- |
| **בבית המשפט המחוזי בתל אביב- יפו תפ"ח 11-19-** **בפני דן יחיד** |

**המאשימה: מדינת ישראל**

באמצעות פרקליטות מחוז ת"א (פלילי)

הנרייטה סולד 1, תל אביב-יפו 64294

טלפון: 03-6970222 פקס: 03-6919108

**- נ ג ד -**

**הנאשמים:**

1. **אורן בן אברהם שץ**

 יליד 1978, ...

 ... גבעתיים

  **במעצר מיום 29.10.19**

1. **אלכסנדר בן סרגיי בוכמן**

 יליד 1992, ת.ז ...

 מרח' ...

 **במעצר מיום 29.10.19**

1. **פבל בן ולדימיר שילוב**

 יליד 1987, ת.ז ...

 ... בת ים

 **במעצר מיום 29.10.19**

**כתב אישום**

**אישום ראשון**

1. **העובדות (ימ"ר מוסר תל אביב פל"א 290671/2019):**
	1. עובר לחודש יוני 2017, במועד שאינו ידוע במדויק למאשימה, קשרו נאשם 1 ונאשם 2 קשר להבאתן של נשים ממדינות חבר העמים לשעבר אל מדינת ישראל, על מנת שתספקנה שירותי מין תמורת תשלום. כמו כן, קשרו נאשמים 1 ו-2 קשר להביא נשים לידי עיסוק בזנות, ולקבל חלק מדמי האתנן שניתנו לכל אחת מהנשים, בעד מעשי הזנות. נאשמים 1 ו-2 קשרו בנוסף קשר להבאתן של נשים הנמצאות בישראל וביניהן נשים המועסקות בזנות, לידי אספקת שירותי מין במשרד בבעלותו של נאשם 1 ובניהולם של נאשמים 1 ו-2 **(להלן: "המשרד"),** וזאת על מנת לקבל חלק מדמי האתנן שניתנו לכל אחת מהנשים, בעד מעשי הזנות **(להלן באישום זה: "הקשר").** נאשמים 1 ו-2 פעלו בצוותא חדא במסגרת הקשר עד לחודש יוני 2019 **(להלן: "תקופת הקשר הראשונה").**
	2. בתקופה הרלוונטית לכתב האישום, התגורר נאשם 3 באוקראינה ועסק בגיוס נשים ממדינות חבר העמים לשעבר - בין נשים השוהות בישראל ובין נשים השוהות מחוצה לה - על מנת שתספקנה שירותי מין בישראל תמורת תשלום.
	3. במועד מסוים אשר אינו ידוע במדויק למאשימה, במהלך חודש יוני 2019, חבר נאשם 3 לנאשמים 1 ו-2 ופעל איתם, ממקום מגוריו באוקראינה, החל ממועד זה ועד למעצרם של השלושה במסגרת הקשר **(להלן: "תקופת הקשר השניה"; להלן שתי התקופות יחד: "תקופת הקשר").**
	4. במסגרת הקשר ולשם קידומו, בין חודש יוני 2017 ועד למעצרם ביום 29.10.19, פעלו נאשמים 1, 2 ו-3 – כל אחד בתקופה הרלוונטית לפעילותו כפי שפורט לעיל - לביצוע פעולות כמפורט להלן:
		1. ביום 8.6.17 או בסמוך לכך, הקימו נאשמים 1 ו-2 באמצעות אחר, אתר אינטרנט ישראלי שכתובתו ibizaescort.info.www, בו פרסמו מודעות רבות ושונות למתן שירותי מין ובהן תמונות בעירום חלקי של הנשים אשר הועסקו על ידם במשרד הליווי (להלן: "**המודעות**"; להלן: "**האתר**"). בנוסף, פרסמו נאשמים 1 ו-2 באתר, טופס מקוון הקורא לנשים המעוניינות בעבודה למתן שירותי מין בשכר גבוה, למלא את פרטיהן.
		2. בנוסף, במהלך תקופת הקשר, כדבר שבשגרה, פרסמו נאשמים 1 ו-2, באמצעות אחרים, מודעות למתן שירותי מין באתרי אינטרנט ייעודיים המציעים שירותי מין בלווית תמונות של נשים בעירום מלא או חלקי.
		3. כמו כן, עסקו נאשמים 1 ו-2, בין באמצעות נאשם 3 ובין באמצעות אחרים, בהנעת נשים השוהות בישראל או מחוצה לה, לצורך עיסוק בזנות במשרד.
		4. במהלך תקופת הקשר הראשונה, פעלו נאשמים 1 ו-2 באמצעות אחרים להגברת החשיפה של המודעות באתר או לצמצומה בהתאם לכמות שיחות הטלפון שהתקבלו, ובמהלך תקופת הקשר השנייה עשו כן נאשמים 1 ו-2 בצוותא חדא עם נאשם 3.
		5. נאשמים 1 ו-2 אף פרסמו, בצוותא חדא עם נאשם 3, את המודעות ביישומון "טלגראם" בקבוצה בשם Ibiza­­­\_Club.
		6. נאשם 3 פרסם באתר אינטרנט "www.Deluxwork.com" וברשתות החברתיות "facebook" ו- "Instagram", מודעות בשפה הרוסית שתכליתן הצעת עבודה במשרדי ליווי, וזאת לצורך הנעת נשים השוהות בישראל או מחוצה לה, לצורך עיסוק בזנות. נאשם 3 נהג להתייצג בכזב מול הנשים בשם "דימה", וזאת על מנת לטשטש את זהותו במסגרת פעילותו מולן.
		7. במסגרת הקשר ולשם קידומו, במהלך תקופת הקשר השנייה, לאחר שנשים שנחשפו לפרסומים המפורטים בס"ק ד'-ה', יצרו קשר עם נאשם 3 בעצמו או עם מי מטעמו, העביר נאשם 3 את פרטיהן של הנשים הללו, לנאשמים 1 ו-2, לעיתים בצירוף תמונותיהן בעירום חלקי או מלא, על מנת שהאחרונים יפעלו בישראל מול הנשים להעסקתן במשרד.
		8. במסגרת הקשר ולשם קידומו, לאחר שנוצר קשר בין נאשם 2 לנשים השוהות בישראל או מחוצה לה, דרש מהן נאשם 2 לשלוח לו תמונות שלהן בעירום מלא וחלקי, על מנת שהנאשמים יוכלו לבחון את התאמתן להעסקה בזנות במשרד.
		9. בהמשך לכך, פנו נאשמים 1 ו-2 לנשים אותן מצאו כמתאימות לעסוק בזנות במסגרת משרד הליווי, וניסו לשכנע אותן להיות מועסקות על ידם, תוך יצירת מצג בפניהן, לפיו במשרדם מתקבלות הזמנות רבות ותנאי ההעסקה הינם מיטיבים.
		10. במסגרת הקשר ולשם קידומו, עובר להעסקתן של הנשים במשרד יצרו נאשמים 1 ו-2 קשר עם א.א. **(להלן: "מתווך הדירות"**), מתווך דירות בעיר בת ים והסביבה, על מנת שיאתר עבור הנשים דירת מגורים. בסמוך להגעת הנשים ארצה, הפנו הנאשמים את הנשים למתווך לצורך הסדרת מגוריהן.
		11. בנוסף, כאשר נשים נזקקו להארכת שהותן בישראל, הפנה נאשם 2, על דעתו של נאשם 1, את הנשים לעורך דין לצורך טיפול באשרת שהייתן, וזאת לאחר שהודיע לו על כך.
		12. עקב מעשיהם המתוארים לעיל של נאשמים 1-3, בחלק מהמקרים, נשים שזהותן אינה ידועה למאשימה, אשר שהו במהלך תקופת הקשר בישראל ומחוצה לה, הועסקו על ידי הנאשמים במתן שירותי מין במשרד. חלקן אף עזבו את ארצן לצורך כך.
	5. במסגרת הקשר ולשם קידומו, ניהלו נאשמים 1 ו-2 את פעילות המשרד, בעצמם או באמצעות ד.ד. **(להלן: "ד.ד.")**, תוך שימוש ב- 15 מכשירי טלפון סלולריים ייעודיים שמספריהם פורסמו במודעות. בין היתר, ענו נאשם 2 וב.ב, לשיחות הטלפון שהתקבלו מלקוחות, תיאמו הזמנות מול לקוחות, נשים ונהגים וניהלו מעקב אחר דמי האתנן שהתקבלו ומיקומם בכל רגע נתון.
	6. נאשם 1 העסיק את ב.ב. במסגרת פעילות המשרד במשך תקופה של כ-18 חודשים עובר ליום מעצרו ב-29.10.19. במסגרת העסקתו, נטל ב.ב. חלק מרכזי בתפעול פעילות המשרד, לרבות בקשר מול הנשים אשר הובאו לעיסוק בזנות במסגרתו, ביצוע משימות הקשורות לפעילות השוטפת של המשרד, ונהנה מאמונם המיוחד של הנאשמים 1 ו-2.
	7. במסגרת הקשר ולשם קידומו, ועל פי הנחיותיו של נאשם 1, הציג נאשם 2, את תנאי אספקת שירותי המין בפני הנשים אותן העסיקו נאשמים 1 ו-2, ובין היתר את התנאים הבאים (להלן ביחד: "**תנאי אספקת שירותי המין**"):
		* 1. כל אחת מהנשים תספק שירותי מין ללקוח אליו הוזמנה, תמורת סכום הנע בין 800 ל-1500 ₪ לשעה. גובה התשלום הנדרש מהלקוח נתון לשיקול דעתו של המשרד, ובמקרים של הזמנה למקום מרוחק ייגבה סכום גבוה יותר.
			2. הנשים נדרשו לקבל תשלום ישירות מהלקוח, עובר לאספקת שירותי המין, ולדווח לנהג שהסיע אותן על קבלת התשלום.
			3. על כל שינוי בתנאים שסוכמו מול הלקוח, היה על הנשים לפנות לפקידים, לרבות בנוגע להארכת משך הזמן בו מסופקים שירותי המין ולהחלטה על דמי האתנן שייגבו בנוסף, זאת בהתאם להנחיות שקבע נאשם 1.
			4. דמי האתנן שיתקבלו מאספקת שירותי המין חולקו כך, שהנהג קבל סכום של 100 ₪ (או למעלה מכך עבור הזמנות למקומות מרוחקים), ויתרת כספי האתנן חולקו כך שמחציתן לאשה ומחציתן למשרד. הסכום הנותר עבור המשרד, חולק כך שהפקיד במשמרת קבל סך של 20% משווי ההזמנה, והיתרה לנאשם 1.
			5. המעקב אחר ההזמנות ודמי האתנן דווחו באופן שוטף לנאשם 1 באמצעות הפקידים במהלך המשמרת. דמי האתנן נמסרו על ידי הנשים לנהגים ,והועברו על ידם לנאשם 2 או לב.ב., שאז נאשם 2 מסר אותם לנאשם 1.
			6. פעילות המשרד התקיימה החל מהשעה 15:00 ועד שעות הבוקר שלמחרת, בכל ימות השבוע, כאשר הנשים נאלצו לספק שירותי מין במשך שעות ארוכות, וזאת בבית הלקוח או בחדרי מלון ברחבי הארץ.
			7. בין התאריכים 8.10.19 ועד ליום 25.10.19, בעקבות יציאתו של נאשם 2 לחופשה מהמשרד, נכנס ב.ב. בנעליו של נאשם 2, ופעל בהעדרו להנעת נשים השוהות בישראל או מחוצה לה, לצורך עיסוק בזנות ובין היתר, ביצע שיחות עם נשים השוהות בחו"ל או בישראל לשם כך ובשתי הזדמנויות אף הפנה אותן למתווך הדירות לצורך הסדרת מגוריהן. כמו כן, עמד ב.ב. בקשר רציף עם נאשם 1 ונאשם 3 בתקופה זו, בכל הנוגע לפעילותם השוטפת במסגרת הקשר.
	8. נאשם 1 נהג להתייצג בכזב "כאבי" מול הלקוחות, הנשים והנהגים, זאת על מנת לטשטש את זהותו ואת תפקידו במסגרת המשרד.
	9. לעיתים, עשו הנשים שהועסקו על ידי נאשמים 1 ו-2 שימוש בסמים מסוכנים יחד עם הלקוחות, במהלך אספקת שירותי המין, זאת על פי הנחייתם של נאשמים 1 ו-2 כי יעשו כן, על מנת להאריך את משך שהותן עם הלקוחות.
	10. במסגרת פעילותם כמפורט לעיל, הפיקו הנאשמים 1ו-2 בצוותא חדא הכנסה בסך שאינו פחות מ- 11,664,000 ₪. במסגרת פעילותו כמפורט לעיל, הפיק נאשם 3 בצוותא חדא הכנסה בסך שאינו פחות מ- 1,944,000 ₪.
	11. במעשיהם אלה, קשרו נאשמים 1-3 קשר לביצוע עבירת פשע (גרימה לאדם לעזוב מדינה לשם העסקתו בזנות, הבאת אדם לידי עיסוק בזנות וסרסרות למעשי זנות), גרמו לנשים לעזוב את מדינתן לשם העסקתן בזנות או ניסו לעשות כן, הביאו אדם לידי עיסוק בזנות או ניסו לעשות כן , סרסרו בנשים ופרסמו שירותי זנות של בגיר והצעות לעיסוק בזנות.
2. **הוראות החיקוק לפיהן מואשמים הנאשמים:**
	1. **קשירת קשר לפשע** –עבירה לפי סעיף 499(א)(1) יחד עם סעיף 376ב, סעיף 202 וסעיף 199(א) לחוק העונשין התשל"ז -1977 (להלן: "**חוק העונשין**").
	2. **גרימה לעזיבת המדינה לשם זנות או עבדות** **(ריבוי עבירות)** –עבירה לפי סעיף 376ב לחוק העונשין.
	3. **ניסיון לגרימה לעזיבת המדינה לשם זנות או עבדות** **(ריבוי עבירות)** –עבירה לפי סעיף 376ב יחד עם סעיף 25 לחוק העונשין.
	4. **הבאת אדם לעיסוק בזנות** **(ריבוי עבירות)**– עבירה לפי סעיף 202 לחוק העונשין.
	5. **ניסיון להבאת אדם לעיסוק בזנות** **(ריבוי עבירות)**– עבירה לפי סעיף 202 יחד עם סעיף 25 לחוק העונשין.
	6. **סרסרות (ריבוי עבירות)**– עבירה לפי סעיף 199(א) לחוק העונשין.
	7. **פרסום שירותי זנות של בגיר** **(ריבוי עבירות)** – עבירה לפי סעיף 205ג(א) לחוק העונשין.
	8. **איסור פרסום של הצעה לעיסוק בזנות** – עבירה לפי סעיף 205ד לחוק העונשין.

**אישום שני (לנאשמים 1 ו-2)**

1. **העובדות (ימ"ר מוסר תל אביב פל"א 290671/2019 ):**
	1. עובדות האישום הראשון הן חלק בלתי נפרד מאישום זה.
	2. ג.ג., ילידת 1994, היא נתינת רוסיה (להלן באישום זה: "**ג.ג.**").
	3. לג.ג. היכרות מוקדמת עם ד.ד. , אף היא תושבת רוסיה, שפרטיה אינם ידועים במדויק למאשימה, אשר הועסקה באספקת שירותי מין בישראל על ידי הנאשמים, במסגרת הקשר המתואר באישום הראשון.
	4. במועד שאינו ידוע במדויק למאשימה, עובר לחודש דצמבר 2018, בעת שג.ג. שהתה ברוסיה, הציעה ד.ד. לג.ג. לעבוד בישראל באספקת שירותי מין בשכר גבוה במשרד, וג.ג. הביעה הסכמתה כי פרטיה יועברו על ידה לנאשם 2 ושלחה לה לבקשתה תמונות שלה בלבוש ובבגד ים לצורך העברתן לנאשם 2.
	5. בהמשך למתואר, העבירה ד.ד. את התמונות ואת פרטי הקשר של ג.ג. לנאשם 2, ומסרה לג.ג. כי נאשם 2 יצור עמה קשר.
	6. במסגרת הקשר המתואר באישום הראשון, ולשם קידומו, בידיעת נאשם 1 ועל דעתו, פעל נאשם 2 כמפורט להלן:
		1. במועד שאינו ידוע במדויק למאשימה, במהלך חודש דצמבר 2018, או בסמוך לכך, יצר נאשם 2 קשר עם ג.ג. ביודעו כי היא שוהה אותה עת ברוסיה, והציע להעסיקה במתן שירותי מין בישראל. במהלך השיחה סיפר נאשם 2 לג.ג., במטרה לשכנעה להגיע ארצה, כי הנשים אשר מועסקות על ידם מרוויחות סכומי כסף גדולים וכי ישנה עבודה רבה במשרד. עוד, ביקש נאשם 2 מג.ג. כי תעביר לו תמונות שלה בעירום חלקי וזו עשתה כן לבקשתו.
		2. בהמשך, התקשר נאשם 2 לג.ג. לעיתים תכופות, ושב והפציר בה לקבל הצעתו להעסיקה במשרד במתן שירותי מין בישראל.
		3. בעקבות הפצרותיו של נאשם 2, במועד שאינו ידוע במדויק למאשימה, במהלך חודש ינואר 2019, נעתרה ג.ג. להצעתו של נאשם 2, והודיעה לו כי בכוונתה להגיע לישראל יחד עם בתה בת השש. בתגובה, עודד נאשם 2 את ג.ג. לעשות כן ואף ציין בפניה, כי בישראל ישנם גנים רוסיים פרטיים. בנוסף, הנחה נאשם 2 את ג.ג. לרכוש בעצמה את כרטיסי הטיסה, וזאת על מנת לטשטש את עקבות הקשר ביניהם.
		4. כמו כן הנחה אותה נאשם 2 לרכוש את כרטיסי הטיסה לישראל לנמל תעופה עובדה על מנת שתוכל לעבור בקלות את ביקורת הגבולות. עוד, הנחה נאשם 2 את ג.ג למחוק את ההתקשרויות ביניהם, לרבות את פרטיו ממכשיר הטלפון הסלולארי שלה, על מנת למנוע אפשרות איתור הקשר ביניהם בעת כניסתה ארצה.
		5. בהמשך למתואר בס"ק ג'-ד', כשבועיים עובר ליום 24.03.19, רכשה ג.ג. עבורה ועבור בתה, כרטיסי טיסה דו כיווניים לישראל ושלחה לנאשם 2 צילום של הכרטיסים. נאשם 2 ציין בפניה, כי תוכל לשהות כתיירת בישראל משך שלושה חודשים.
		6. ביום 24.3.19 עזבה ג.ג. את רוסיה והגיעה לישראל. עם נחיתת המטוס בארץ בנמל תעופה עובדה, הודיעה ג.ג. לנאשם 2 על הגעתה לישראל והשניים תיאמו להיפגש ימים אחדים לאחר מכן.
		7. ביום 01.04.19 או סמוך לכך, נפגשה ג.ג. עם נאשם 2 בדירתו. במעמד זה, מסר לה נאשם 2 את תנאי אספקת שירותי המין, כמפורט בסעיף 7 באישום הראשון. בהיותם בדירה, הושיט נאשם 2 את ידו לעבר שדיה של ג.ג והחל לצבוט ולגעת בהן, ללא הסכמתה ולשם גירוי וביזוי מיני. בהמשך הערב, החלה ג.ג. את עבודתה במשרד, ובסמוך לכך פרסמו נאשמים 1 ו-2 מודעות למתן שירותי מין עם תמונותיה של ג.ג. בין היתר באתר ובקבוצה.
		8. החל מהמועד המצוין בסעיף 6.ז. לאישום זה, ועד ליום 06.10.19 או בסמוך לכך, הועסקה ג.ג. באספקת שירותי מין על ידי הנאשמים בצוותא חדא עם ב.ב, במסגרת הקשר המתואר באישום 1 ובאופן המפורט בסעיף 7 לאישום הראשון (להלן באישום זה: "**התקופה**").
		9. במועד שאינו ידוע במדויק למאשימה, בתחילת התקופה, הזמין נאשם 2 את ג.ג. לדירתו, סיפק לה סם מסוכן מסוג קוקאין והדריך אותה כיצד להשתמש בו. עוד, הנחה אותה נאשם 2, על דעתו של נאשם 1, לעשות שימוש בסמים יחד עם לקוחות המעוניינים בכך, בתואנה כי כך יאריכו את משך ההזמנה.
		10. במהלך התקופה, במועד שאינו ידוע במדויק למאשימה, פנה נאשם 2 לג.ג. ודרש ממנה לספק יחסי מין בזמן המחזור החודשי, תוך שהורה לה לבקש "ספוג" מאחת הנשים. משסירבה ג.ג. לדרישתו של נאשם 2, מנע נאשם 2 מ-ג.ג. לקבל הזמנות ללקוחות, זאת על מנת להענישה.
		11. במספר הזדמנויות במהלך התקופה, קיים נאשם 1 יחסי מין עם ג.ג. תמורת תשלום, תוך שהוא משכנע אותה להשתמש בסם מסוכן מסוג קוקאין על מנת להאריך משך קיום יחסי המין ביניהם.
		12. בשתי הזדמנויות שונות, במהלך התקופה, משסבר נאשם 2, כי ג.ג. סיפקה שירותי מין באופן שהמשרד הפסיד חלקו מדמי האתנן שקיבלה, איים נאשם 2 על ג.ג., בפגיעה שלא כדין בשמה הטוב, באומרו כי יפיץ את תמונותיה בעירום ברוסיה וכן איים עליה בפגיעה בגופה, באומרו כי ישלח אליה אנשים שיבצעו בה מעשה אונס וזאת בכוונה להפחידה או להקניטה.
	7. במעשיהם אלה גרמו נאשמים 1 ו-2 לג.ג. לעזוב את מדינתה לצורך העסקתה בזנות, הביאו את ג.ג. לעיסוק בזנות, סרסרו בג.ג. ופרסמו שירותי זנות של בגיר.
	8. במעשיו, ביצע נאשם 2 ב-ג.ג. מעשה מגונה ואיים עליה.
2. **הוראות החיקוק לפיהן מואשמים נאשמים 1-2:**
	1. **גרימה לעזיבת המדינה לשם זנות או עבדות** –עבירה לפי סעיף 376ב לחוק העונשין.
	2. **הבאת אדם לעיסוק בזנות**– עבירה לפי סעיף 202 לחוק העונשין.
	3. **סרסרות (ריבוי עבירות)** – עבירה לפי סעיף 199(א) לחוק העונשין.
	4. **פרסום שירותי זנות של בגיר** – עבירה לפי סעיף 205ג(א) לחוק העונשין.

**הוראות החיקוק לפיהן מואשם נאשם 2:**

**מעשה מגונה –** עבירה לפי סעיף 348(ג) לחוק העונשין.

**איומים –** עבירה לפי סעיף 192 לחוק העונשין.

**אישום שלישי (לנאשמים 1 ו-2):**

1. **העובדות (ימ"ר מוסר תל אביב פל"א 290671/2019 )**:

עובדות האישום הראשון הן חלק בלתי נפרד מאישום זה.

ה.ה, ילידת 1998, היא נתינת רוסיה (להלן באישום זה: "**ה.ה**").

ביום 27.6.19 בשעה 19:09 או בסמוך לכך, יצרה ה.ה. קשרעם נאשם 2 ממקום שהותה ברוסיה והתעניינה בעבודה באספקת שירותי מין בישראל. בתגובה, הורה לה נאשם 2 לשלוח לו תמונות שלה, וה.ה. נעתרה לבקשתו ושלחה לו מספר תמונות שלה בעירום חלקי.

 בהמשך לאמור, בשעה 21:02 או בסמוך לכך, שלח הנאשם 2 ל-ה.ה. הודעת טקסט, כתב לה שבירר עבורה פרטים והורה לה להתקשר אליו.

עובר ליום 2.7.19, במועד שאינו ידוע במדויק למאשימה, בידיעת נאשם 1 ועל דעתו, סיכם נאשם 2 עם ה.ה. כי תגיע לעבוד בישראל באספקת שירותי מין במשרד. בהמשך, הורה לה נאשם 2 להזמין דרכון חדש.

ביום 2.7.19 בשעה 17:43 או בסמוך לכך, יצר נאשם 2 קשר עם ה.ה. אשר עדכנה אותו כי היא ממתינה לדרכון. בהמשך, שאלה ה.ה. את נאשם 2 האם תוכל לקבל ממנו תמונות של מקום המגורים, ובתגובה כתב לה הנאשם שלא תדאג בעניין זה.

בהמשך למתואר, ובמספר הזדמנויות נוספות, שלח נאשם 2 ל-ה.ה. הודעות טקסט, בהן ביקש לקבל עדכון האם קיבלה לידיה את דרכונה, וכן הפציר בה להגיע ארצה נוכח עבודה מרובה במשרד.

בהמשך, ביום 28.7.19 בשעה 18:22 או בסמוך לכך, שלח נאשם 2 הודעה קולית ל-ה.ה. ובישר לה, כי סיכם עם נאשם 1 על החזרי תשלום עבור הגעתה לארץ בסך שנע בין 400 ל-500 דולר ארה"ב.

ביום 12.8.19 בשעה שאינה ידועה במדויק למאשימה, שלחה ה.ה. תצלום של כרטיס הטיסה שלה למכשיר הטלפון הסלולארי של נאשם 2.

עובר ליום 13.8.19, במספר הזדמנויות, פנתה ה.ה. לנאשם 2, על מנת לקבל הנחיותיו באשר לסכום הכסף שעליה להביא עמה, לחברת התעופה שעמה כדאי לה להגיע לישראל וכן באשר לביטוח שעליה לעשות.

 בסמוך לכך, במועד שאינו ידוע במדויק למאשימה, שוחח נאשם 2 עם ה.ה. ארוכות ותדרך אותה אשר לאופן שבו עליה לנהוג בעת הגעתה לביקורת הגבולות בישראל וכן, ניסה לשכנעה לרכוש את כרטיסי הטיסה באופן שתנחת בנמל התעופה עובדה, על מנת שתוכל לעבור בקלות את ביקורת הגבולות.

במועד שאינו ידוע במדויק למאשימה, עובר ליום 13.08.19, בהנחייתו של נאשם 2, רכשה ה.ה. כרטיס טיסה לישראל וכן הזמינה חדר בבית מלון בתל אביב , וזאת על מנת לטשטש את עקבות הקשר בינה לנאשם 2.

ביום 13.8.19 בשעה 20:33 או בסמוך לכך, בהיותה בנמל התעופה במוסקבה הודיעה ה.ה. לנאשם 2 על עלייתה למטוס לכיוון ישראל וכן עדכנה אותו בהמשך, שעה שחל עיכוב בטיסה.

ביום 15.8.19 בשעה 13:15, עזבה ה.ה. את רוסיה והגיעה לישראל. עם נחיתת המטוס בארץ בנמל התעופה בן גוריון (להלן: "**נמל התעופה**"), הודיעה ה.ה לנאשם 2 על הגעתה לישראל. כן, סוכם בין ה.ה לנאשם 2, על דעתו של נאשם 1, כי תמתין לנאשם 2 על ספסל באולם הנחיתות בנמל התעופה.

בהמשך למתואר, בשעה 15:37 או בסמוך לכך, החל נאשם 2 לנסוע לעבר נמל התעופה, וזאת במטרה להסיע את ה.ה מנמל התעופה לדירת מגורים בעיר בת ים, אשר תואמה עבורה באמצעות המתווך מבעוד מועד, עובר להגעתה לישראל.

במהלך נסיעתו של נאשם 2 לעבר נמל התעופה, שוחח נאשם 2 עם ב.ב. ועדכן אותו במעשיו. במהלך השיחה בין השניים, התריע ב.ב. בפני נאשם 2 כי הוא מסתכן באופן זה בתפיסתו על ידי המשטרה. בהמשך למתואר, התקשר נאשם 2 לנאשם 1 ושיתף אותו בחששו הנ"ל.

בהמשך לאמור, ולאחר חצייתו של נאשם 2 את עמדת הבידוק הביטחוני בנמל התעופה, נמלך נאשם 2 בדעתו וחזר על עקבותיו.

במועד הנ"ל, בשעה 16:06 או בסמוך לכך, משלא הגיע נאשם 2 לנמל התעופה וה.ה. התקשרה אליו, הנחה אותה נאשם 2 להגיע במונית לרחוב בן גוריון 138 בעיר בת ים, וכן, עדכן אותה כי דירת מגוריה מוכנה עבורה. בהמשך, עם הגעתה לדירה, המתין לה נאשם 2 במקום.

בהמשך הערב, בשעה 21:00 או בסמוך לכך, החלה ה.ה. את עבודתה במשרד. עוד באותו הערב, פרסמו נאשמים 1 ו-2 מודעות לאספקת שירותי מין עם תמונותיה של ה.ה.

החל מהמועד המצוין בסעיף 14 לאישום זה ועד ליום 30.8.19 או בסמוך לכך, הועסקה ה.ה. באספקת שירותי מין על ידי הנאשמים 1 ו-2 בצוותא חדא עם ב.ב., במסגרת הקשר המתואר באישום 1 ובאופן המפורט בסעיף 7 לאישום הראשון (להלן באישום זה: "**התקופה**").

במהלך התקופה, ביום 16.8.19 בשעה 03:42 או בסמוך לכך, נשלחה ה.ה. על ידי נאשם 2 להזמנת אספקת שירותי מין ללקוח. משאמרה ה.ה. לנאשם 2 כי לא ישנה יממה והיא עייפה, הורה לה נאשם 2 לעשות שימוש בסם מסוג קוקאין יחד עם הלקוח, על מנת שתתעורר.

במספר הזדמנויות במהלך התקופה, קיימו נאשמים 1 ו-2 יחסי מין עם ה.ה תמורת תשלום.

במעשיהם אלה גרמו נאשמים 1 ו-2 לה.ה. לעזוב את מדינתה לצורך העסקתה בזנות, הביאו את ה.ה. לעיסוק בזנות, סרסרו בה.ה. ופרסמו שירותי זנות של בגיר.

1. **הוראות החיקוק לפיהן מואשמים נאשמים 1 ו-2:**
	1. **גרימה לעזיבת המדינה לשם זנות או עבדות** –עבירה לפי סעיף 376ב לחוק העונשין.
	2. **הבאת אדם לעיסוק בזנות**– עבירה לפי סעיף 202 לחוק העונשין.
	3. **סרסרות (ריבוי עבירות)** – עבירה לפי סעיף 199(א) לחוק העונשין.
	4. **פרסום שירותי זנות של בגיר** – עבירה לפי סעיף 205ג(א) לחוק העונשין.

**אישום רביעי (לנאשמים 1-3)**

1. **העובדות (ימ"ר מוסר תל אביב פל"א 290671/2019 ):**
	1. עובדות האישום הראשון הן חלק בלתי נפרד מאישום זה.
	2. ו.ו., ילידת 1986, היא נתינת אוקראינה (להלן באישום זה: "**ו.ו.**"), אשר הגיעה לישראל בחודש מאי 2019 והועסקה בניקיון, עקב מצבה הכלכלי הקשה.
	3. במסגרת הקשר המתואר באישום הראשון, ולשם קידומו, פעלו נאשמים 1-3 כמפורט להלן:
		1. ביום 22.09.19, או בסמוך לכך, התקשרה ו.ו. למספר הטלפון שהופיע במודעה שפרסם נאשם 3 ב- Instagram, כמפורט בסעיף 4.ו. באישום הראשון, מסרה כי שוהה בישראל והביעה רצונה לעסוק בזנות בישראל. בתגובה נמסר לה כי אדם בשם דימה יצור עמה קשר.
		2. ביום 24.09.19, שעה 15:53 פנה נאשם 3 לו.ו., התייצג בפניה כ"דימה", ולבקשתו, שלחה לו ו.ו. תמונות שלה בלבוש מינימלי.
		3. בסמוך לכך, בשעה 16:08, העביר נאשם 3 לנאשם 1 את תמונותיה של ו.ו. ואת פרטי הקשר שלה, ונאשם 1 העביר אותם לנאשם 2.
		4. בהמשך היום, פנה נאשם 2 לו.ו, מסר לה את תנאי אספקת שירותי המין, כמפורט באישום הראשון, ושכנע אותה להיות מועסקת בזנות במסגרת המשרד.
		5. למחרת, החלה ו.ו. את עבודתה במשרד, ובסמוך לכך פרסמו הנאשמים מודעות למתן שירותי מין עם תמונותיה של ו.ו.
	4. החל מהמועד המצוין בסעיף 3.ה. לאישום זה, ועד ליום 28.10.19, הועסקה ו.ו. באספקת שירותי מין על ידי הנאשמים בצוותא חדא עם ב.ב., במסגרת הקשר המתואר באישום 1 ובאופן המפורט בסעיף 7 לאישום הראשון.
	5. במעשיהם אלו הביאו נאשמים 3-1 את ו.ו. בצוותא חדא לעיסוק בזנות, סרסרו בה ופרסמו שירותי זנות של בגיר.
2. **הוראות החיקוק לפיהן מואשמים הנאשמים:**
	1. **הבאת אדם לעיסוק בזנות** – עבירה לפי סעיף 202 לחוק העונשין.
	2. **סרסרות (ריבוי עבירות)** – עבירה לפי סעיף 199(א) לחוק העונשין.
	3. **פרסום שירותי זנות של בגיר** – עבירה לפי סעיף 205ג(א) לחוק העונשין.

**אישום חמישי (לנאשמים 1 ו-2)**

1. **העובדות (ימ"ר מוסר תל אביב פל"א 290671/2019 ):**
	1. עובדות האישום הראשון הן חלק בלתי נפרד מאישום זה.
	2. כ.כ., ילידת 1997, היא נתינת רוסיה (להלן באישום זה: "**כ.כ.**"), אשר הגיעה לישראל ביום 01.10.19 והועסקה בזנות במשרד ליווי.
	3. עובר ליום 25.10.19, בעקבות רצונה של כ.כ. לעבור למשרד ליווי אחר, העבירה חברתה של כ.כ. את מספר הטלפון שלה ל-ד.ד., אשר פרטיה אינם ידועים במדויק למאשימה (להלן: "**ד.ד.**").
	4. ביום 25.10.19 פנתה ד.ד. לכ.כ. והציעה לה לעבור למשרד. כ.כ. הביעה הסכמתה כי פרטיה יועברו על ידה לנאשם 2 ושלחה לה לבקשתה תמונות שלה בעירום חלקי לצורך העברתן לנאשם 2. מיד ובסמוך לכך, שלחה ד.ד לנאשם 2, את התמונות ואת פרטי הקשר של כ.כ..
	5. במסגרת הקשר המתואר באישום הראשון, ולשם קידומו, בידיעת נאשם 1 ועל דעתו, פעל נאשם 2 כמפורט להלן:
		1. בהמשך היום, פנה נאשם 2 לכ.כ., מסר לה את תנאי אספקת שירותי המין, כמפורט באישום הראשון, ושכנע אותה להיות מועסקת בזנות במסגרת המשרד, תוך שציין בפניה כי הרווחים במשרד הינם גבוהים יותר מהרווחים במשרדי ליווי אחרים.
		2. במהלך השיחה, דרש נאשם 2 מ-כ.כ. לשלוח לו תמונות שלה, והיא שלחה לו תמונות שלה בעירום חלקי, אשר פורסמו בהמשך בקבוצה Ibiza­­­\_Club ביישומון "טלגראם" (להלן: "**הקבוצה**").
		3. בנוסף, הנחה נאשם 2 את כ.כ., על דעתו של נאשם 1, לעשות שימוש בסמים יחד עם לקוחות המעוניינים בכך, בתואנה כי השימוש בסמים יגרום ללקוחות להאריך את משך ההזמנה.
		4. החל מיום 26.10.19 ועד ליום 28.10.19, הועסקה כ.כ. באספקת שירותי מין על ידי הנאשמים בצוותא חדא עם ב.ב., במסגרת הקשר המתואר באישום 1 ובאופן המפורט בסעיף 7 לאישום הראשון.
	6. במעשיהם אלו הביאו נאשמים 1 ו-2 את כ.כ. בצוותא חדא לעיסוק בזנות, סרסרו בה ופרסמו שירותי זנות של בגיר.
2. **הוראות החיקוק לפיהן מואשמים הנאשמים 1 ו-2:**
	1. **הבאת אדם לעיסוק בזנות** – עבירה לפי סעיף 202 לחוק העונשין.
	2. **סרסרות (ריבוי עבירות)** – עבירה לפי סעיף 199(א) לחוק העונשין.
	3. **פרסום שירותי זנות של בגיר** – עבירה לפי סעיף 205ג(א) לחוק העונשין.

**אישום שישי (לנאשמים 1 ו-2):**

1. **העובדות (ימ"ר מוסר תל אביב פל"א 290671/2019):**
	1. עובדות האישום הראשון הן חלק בלתי נפרד מאישום זה.
	2. ט.ט., ילידת 1995, היא נתינת אוקראינה (להלן באישום זה: "**ט.ט.**").
	3. ל-ט.ט. היכרות מוקדמת עם ח.ח., אף היא תושבת רוסיה, שפרטיה אינם ידועים במדויק למאשימה, אשר הועסקה באספקת שירותי מין בישראל על ידי הנאשמים במסגרת הקשר המתואר באישום הראשון.
	4. במועד שאינו ידוע במדויק למאשימה, עובר ליום 03.07.19 בעת שט.ט. שהתה ברוסיה, הציעה ח.ח. לט.ט. לעבוד בישראל באספקת שירותי מין במשרד בניהולם של הנאשמים, תוך שציינה בפניה, כי במשרד מתקבלות הזמנות רבות ותנאי ההעסקה הינם מיטיבים. בהמשך לכך, מסרה ח.ח. לט.ט. את מספר הטלפון של נאשם 2.
	5. ביום 03.07.19 עזבה ט.ט. את רוסיה והגיעה לישראל.
	6. במסגרת הקשר המתואר באישום הראשון, ולשם קידומו, בידיעת נאשם 1 ועל דעתו, פעל נאשם 2 כמפורט להלן:
		1. עם הגעתה לישראל, יצרה ט.ט. קשר עם נאשם 2 והתעניינה בעבודה במשרד. נאשם 2 מסר לה את תנאי אספקת שירותי המין, כמפורט באישום הראשון וסכם עמה כי תועסק במשרד.
		2. במהלך השיחה, ביקש נאשם 2 מ-ט.ט. לשלוח לו תמונות שלה, וט.ט. נעתרה לבקשתו ושלחה לו מספר תמונות שלה בעירום חלקי. בסמוך לכך פרסמו נאשמים 1 ו-2 מודעות למתן שירותי מין עם תמונותיה של ט.ט..
		3. החל מיום 05.07.19, הועסקה ט.ט. במשך כשלושה שבועות, באספקת שירותי מין על ידי נאשמים 1 ו-2 בצוותא חדא עם ב.ב, במסגרת הקשר המתואר באישום 1 ובאופן המפורט בסעיף 7 לאישום הראשון (להלן: "**התקופה**").
		4. במהלך התקופה, הנחה נאשם 2 את ט.ט., על דעתו של נאשם 1, לעשות שימוש בסמים יחד עם לקוחות המעוניינים בכך, בתואנה כי השימוש בסמים יגרום ללקוחות להאריך את משך ההזמנה.
		5. במהלך התקופה, ביקש נאשם 2 מ-ט.ט. לקיים עמו יחסי מין ללא תמורת תשלום, וט.ט. סירבה לעשות כן.
		6. לאחר התקופה, במועד שאינו ידוע במדויק למאשימה, בתחילת חודש אוקטובר 2019 או בסמוך לכך, יצר נאשם 2 קשר עם ט.ט. ודרש ממנה לנסוע ללקוח לצורך אספקת שירותי מין. משסירבה ט.ט. לדרישתו, איים נאשם 2 על ט.ט., שלא כדין בפגיעה בשמה הטוב ובפרטיותה, באומרו כי יפיץ את תמונותיה בעירום חלקי באתרי האינטרנט השונים.
	7. במעשיהם אלו הביאו נאשמים 1 ו-2 את ט.ט. בצוותא חדא לעיסוק בזנות, סרסרו בה ופרסמו שירותי זנות של בגיר. כן איים נאשם 2 על ט.ט.
2. **הוראות החיקוק לפיהן מואשמים הנאשמים 1 ו-2:**
	1. **הבאת אדם לעיסוק בזנות** – עבירה לפי סעיף 202 לחוק העונשין.
	2. **סרסרות (ריבוי עבירות)** – עבירה לפי סעיף 199(א) לחוק העונשין.
	3. **פרסום שירותי זנות של בגיר** – עבירה לפי סעיף 205ג(א) לחוק העונשין.

**הוראת החיקוק לפיה מואשם נאשם 2**

**איומים –** עבירה לפי סעיף 192 לחוק העונשין (נאשם 2).

**אישום שביעי (לנאשמים 1 ו-2):**

1. **העובדות (ימ"ר מוסר תל אביב פל"א 290671/2019)**:
2. עובדות האישום הראשון הן חלק בלתי נפרד מאישום זה.
3. י.י., ילידת 1994, היא נתינת רוסיה (להלן באישום זה: "**י.י.**"), אשר הגיעה לישראל ביום 14.5.19 או בסמוך לכך והועסקה בזנות במשרד ליווי.
4. במסגרת הקשר המתואר באישום הראשון, ולשם קידומו, בידיעת נאשם 1 ועל דעתו, פעל נאשם 2 כמפורט להלן:
5. במועד שאינו ידוע במדויק למאשימה, לאחר יום 15.7.19, או בסמוך לכך, בעקבות רצונה לעבור למשרד ליווי אחר, חיפשה י.י. במרשתת משרדי ליווי בישראל, ונתקלה במודעה ובה הצעת עבודה במתן שירותי מין במשרד בניהולם של הנאשמים 1 ו-2 (להלן: "**המודעה**").
6. בהמשך למתואר, שלחה י.י. הודעה למספר הטלפון שהופיע במודעה ובה ציינה את פרטיה, לרבות תיאור גובהה ומשקלה.
7. בתגובה, ביקש נאשם 2 מי.י. לשלוח לו תמונות שלה, והיא עשתה כן.
8. בהמשך, התקשר נאשם 2 ל-י.י, ושאל אותה לגבי ניסיונה במתן שירותי מין. בתגובה, השיבה י.י. כי היא מועסקת במשרד ליווי אחר. אז, אמר לה נאשם 2 כי תוכל לעבוד במשרד ופירט בפניה את תנאי אספקת שירותי המין במשרד, כמפורט באישום הראשון.
9. עוד באותו היום, בשעה שאינה ידועה במדויק למאשימה, נפגשה י.י. עם נאשם 2 בביתו וקיימה עמו יחסי מין תמורת תשלום.
10. בהמשך למתואר, הציע נאשם 2 לי.י. לעזוב את המשרד האחר ולעסוק בזנות במסגרת המשרד בלבד. עוד, הציע נאשם 2 ל-י.י. שתפנה אליו חברותיה ותציע להן לעסוק בזנות במסגרת המשרד, בין אם הן גרות ברוסיה ובין אם בישראל, תוך שהבטיח לשלם לה, בתמורה לכך סך של 500$.
11. החל מהמועד המצוין בסעיף 3.א לאישום זה ועד למועד שאינו ידוע למאשימה בשלהי חודש אוקטובר 2019, הועסקה י.י באספקת שירותי מין על ידי הנאשמים בצוותא חדא עם ב.ב, במסגרת הקשר המתואר באישום 1 ובאופן המפורט בסעיף 7 לאישום הראשון (להלן באישום זה: "**התקופה**").
12. במהלך התקופה, במועד שאינו ידוע במדויק למאשימה, שלח נאשם 2 את תמונותיה של י.י. בעירום מלא וחלקי ללקוחות המשרד במסגרת אספקת שירותי המין.
13. במספר הזדמנויות, במהלך התקופה, קיים נאשם 2 יחסי מין עם י.י. תמורת תשלום, כאשר באחת ההזדמנויות עודד נאשם 2 את י.י. לעשות שימוש יחד עמו בסם מסוג קוקאין, ברם זו סירבה להצעה.
14. במעשיהם אלו הביאו נאשמים 1-2 את י.י בצוותא חדא לעיסוק בזנות, סרסרו בה ופרסמו שירותי זנות של בגיר.
15. **הוראות החיקוק לפיהן מואשמים נאשמים 1-2:**
	1. **הבאת אדם לעיסוק בזנות** – עבירה לפי סעיף 202 לחוק העונשין.
	2. **סרסרות (ריבוי עבירות)** – עבירה לפי סעיף 199(א) לחוק העונשין.
	3. **פרסום שירותי זנות של בגיר** – עבירה לפי סעיף 205ג(א) לחוק העונשין.

**אישום שמיני (לנאשמים 1 ו-2)**:

1. **העובדות (ימ"ר מוסר תל אביב פל"א 290671/2019 ):**
	1. עובדות האישום הראשון הן חלק בלתי נפרד מאישום זה.
	2. ז.ז., ילידת 1990, היא נתינת רוסיה (להלן באישום זה: "**ז.ז.**"), אשר הגיעה לישראל ביום 05.09.19 והועסקה בזנות במשרד ליווי יחד עם ח.ח., אשר פרטיה אינם ידועים למאשימה.
	3. בתחילת חודש אוקטובר 2019, במועד שאינו ידוע במדויק למאשימה, בעקבות רצונה של ז.ז. לעבור למשרד ליווי אחר, קיבלה ז.ז. מח.ח. את פרטיו של נאשם 2 ויצרה עמו קשר בסמוך לאחר מכן.
	4. במסגרת הקשר המתואר באישום הראשון, ולשם קידומו, בידיעת נאשם 1 ועל דעתו, פעל נאשם 2 כמפורט להלן:
		1. בשיחתם, שכנע נאשם 2 את –ז.ז., להיות מועסקת בזנות במסגרת המשרד ואף אמר לה כי הוא מצפה להעסקתה.
		2. ביום 17.10.19, פנתה שוב ז.ז. אל נאשם 2, ונענתה על ידי ב.ב. במהלך השיחה, דרש ב.ב מ-ז.ז. לשלוח לו תמונות שלה, והיא שלחה לו תמונות שלה בעירום חלקי.
		3. אז, שכנע אותה ב.ב להיות מועסקת בזנות במסגרת המשרד תוך שציין בפניה כי הרווחים במשרד הינם גבוהים יותר מהרווחים במשרדי ליווי אחרים, ומסר לה את תנאי אספקת שירותי המין במשרד, כמפורט באישום הראשון.
		4. בהמשך, פרסמו נאשמים 1 ו-2 בצוותא חדא עם ב.ב את תמונותיה של ז.ז. במודעות למתן שירותי מין.
		5. ז.ז. הועסקה במשרד החל מיום 17.10.19 ועד ליום 28.10.19.
	5. במעשיהם אלו הביאו נאשמים 1 ו-2 את ז.ז. לעיסוק בזנות, סרסרו בה ופרסמו שירותי זנות של בגיר.
2. **הוראות החיקוק לפיהן מואשמים הנאשמים 1 ו-2:**
	1. **הבאת אדם לעיסוק בזנות**– עבירה לפי סעיף 202 לחוק העונשין.
	2. **סרסרות (ריבוי עבירות)**– עבירה לפי סעיף 199(א) לחוק העונשין.
	3. **פרסום שירותי זנות של בגיר** – עבירה לפי סעיף 205ג(א) לחוק העונשין.

**אישום תשיעי (לנאשמים 1 ו-2):**

* + 1. **העובדות (ימ"ר מוסר תל אביב פל"א 290671/2019)**:
1. עובדות האישום הראשון הן חלק בלתי נפרד מאישום זה.
2. א.י., ילידת 1987, היא נתינת רוסיה (להלן באישום זה: "**א.י."**), אשר הגיעה לישראל בשלהי חודש פברואר 2019, או בסמוך לכך, והועסקה במשרד ליווי.
3. במסגרת הקשר המתואר באישום הראשון, ולשם קידומו, פעל נאשם 2 בידיעתו של נאשם 1 ועל דעתו, כמפורט להלן:
	* 1. בחודש מאי 2019 או בסמוך לכך, במועד שאינו ידוע במדויק למאשימה, בעקבות רצונה של א.י. לעבור למשרד ליווי אחר, הציעה לה מכרה, שפרטיה אינם ידועים במדויק למאשימה, לעבוד באספקת שירותי מין במשרד בניהולם של הנאשמים, ומסרה לה את מספר הטלפון הנייד של נאשם 2.
		2. בתאריך 19.5.19 בשעה 4:47 או בסמוך לכך, שלחה א.י. לנאשם 2 הודעת טקסט, והתעניינה בעבודה במשרד. בתגובה, ביקש נאשם 2 מ-א.י. כי תשלח לו תמונות שלה. א.י. עשתה כן.
		3. בהמשך, מסר לה נאשם 2 את תנאי אספקת שירותי המין, כמפורט באישום הראשון, ושאל אותה האם עבדה באספקת שירותי מין בעבר.
		4. בהמשך, שלח נאשם 2 לא.י. את מספר הטלפון הנייד של ב.ב. והורה לה לעמוד בקשר עמו.
		5. החל מהמועד המצוין בסעיף 3.ב לאישום זה ועד למעצרם של הנאשמים, ביום 29.10.19, הועסקה א.י באספקת שירותי מין על ידי הנאשמים בצוותא חדא עם ב.ב, במסגרת הקשר המתואר באישום 1 ובאופן המפורט בסעיף 7 לאישום הראשון (להלן: "**התקופה**").
		6. במספר הזדמנויות, במועדים שאינם ידועים במדויק למאשימה, קיים נאשם 1 יחסי מין עם א.י. תמורת תשלום, תוך שהוא מציע לספק לה סם מסוכן מסוג קוקאין.
		7. בשתי הזדמנויות, במועדים שאינם ידועים במדויק למאשימה, קיים נאשם 2 יחסים מין עם א.י. מבלי ששילם לה לאחר מכן. באחת מן הפעמים, הציע נאשם 2 לא.י. לספק לה סם מסוכן מסוג קוקאין, והיא נעתרה להצעתו.
4. במעשיהם אלו הביאו נאשמים 1-2 את א.י. בצוותא חדא לעיסוק בזנות וסרסרו בה.
	* 1. **הוראות החיקוק לפיהן מואשמים הנאשמים:**
	1. **הבאת אדם לעיסוק בזנות**– עבירה לפי סעיף 202, לחוק העונשין.
	2. **סרסרות (ריבוי עבירות)** – עבירה לפי סעיף 199(א) לחוק העונשין.

 **רוית שפיר, עו"ד לילך שטיבל, עו"ד**

**סגנית בפרקליטות מחוז תל אביב (פלילי) סגנית בכירה בפרקליטות מחוז תל-אביב (פלילי)**

תל-אביב ‏‏כ"ד חשון תש"פ

 ‏22 נובמבר 2019

**עדי התביעה**:

1 ...

רשימת העדים אינה סופית.

**הודעה לנאשמים**

**הנאשמים יכולים לבקש שימונה להם סנגור ציבורי אם מתקיים בהם אחד מהתנאים לזכאות נאשם לייצוג המנויים בסעיף 18(א) לחוק הסנגוריה הציבורית, תשנ"ו – 1995.**

**הודעה לבית-המשפט**

**בהתאם להוראת סעיף 15א'(א) לחוק סדר הדין הפלילי [נוסח משולב] התשמ"ב - 1982 המאשימה מודיעה בזאת, כי קיימת אפשרות לפיה יתבקש בית המשפט להטיל על הנאשמים עונש מאסר בפועל, אם יורשעו בתיק זה.**

**בקשה לחילוט רכוש**

**לפי ס' 39(א), יחד עם ס' 32(א) לפקודת סדר הדין הפלילי (מעצר וחיפוש) [נוסח חדש], תשכ"ט-1969 (להלן: "הפקודה")**

אם יורשעו הנאשמים, יתבקש בית המשפט הנכבד לצוות על חילוט הרכוש הבא לטובת אוצר המדינה:

**נאשם 1**

1. רכב מסוג אאודי, מ.ר. ...
2. סך של 880 ₪ שנתפסו בחזקתו של הנאשם.

**נאשם 2**

1. רכב מסוג מרצדס, מ.ר. ...
2. סך של 3,900 ₪ שנתפסו בחזקתו של הנאשם.

**נאשם 3**

7,500 ₪ שנתפסו בחזקתו.